Bill Gates

William Henry Gates III (* 28. október 1955, Seattle, Washington, USA), všeobecne známy ako Bill Gates, je americký podnikateľ. Spolupodieľal sa na napísaní interpretra Altair BASICu pre architektúru Altair 8800 (prvý komerčne úspešný osobný počítač). Bol spoluzakladateľom spoločnosti Microsoft Corporation a dnes je predsedom jej predstavenstva a „hlavný softwarový architekt“.

Podľa časopisu Forbes je Gates najbohatším človekom sveta (1996, 19982006 a druhé miesto v roku 1997). Jeho majetok je odhadovaný na sumu okolo 120 miliárd USD. Gates sa postupne vzdáva svojich manažérskych funkcií a venuje sa charite.

Životopis 
Bill Gates je synom Williama H. Gatesa, Sr. (19252020), firemného právnika ktorý pracoval pre Nadáciu Billa a Melindy Gatesovcov a Mary Maxwell Gatesovej (zomrela v roku 1994 na rakovinu), učiteľky a členky správnej rady First Interstate Bank, Pacific Northwest Bell a národnej rady medzinárodnej neziskovej organizácie United Way. Bill Gates má dve sestry.

Po dokončení šiestej triedy základnej školy Bill Gates prestúpil na exkluzívnu súkromnú strednú školu Lakeside School. Na tejto škole mal možnosť prvýkrát pracovať s počítačom a začal sa učiť programovať. Niekoľko študentov tejto školy (medzi nimi okrem Gatesa bol aj Paul Allen) získalo v miestnej počítačovej firme možnosť využívať zadarmo (resp. za to, že pomôžu hľadať chyby systému) ich minipočítač PDP-10.

Ako sedemnásťročný získal Gates za svoj program na tvorbu školských rozvrhov 4 200 dolárov, v tom istom roku s Allenom založil firmu Traf-O-Data, kde pracovali na systéme na analýzu dopravnej prevádzky (systém používal procesor Intel 8008).

Po strednej škole Bill Gates nastúpil v roku 1973 na Harvardovu univerzitu (na internáte býval na tej istej chodbe ako Steve Ballmer). Počas štúdia vytvoril spolu s Allenom originálny interpreter programovacieho jazyka Altair BASIC pre počítač Altair 8800 (prvý komerčne úspešný osobný počítač). Tento programovací jazyk bol založený na jednoduchom jazyku BASIC, ktorý sa na Dartmouth College používal pre výuku. Licenciu predali výrobcovi počítača Altair, spoločnosti MITS (Micro Instrumentation and Telemetry Systems).

V roku 1975 založil s Allenom spoločnosť Micro-Soft (z ktorej neskôr vznikol Microsoft Corporation), aby mohli svoju verziu jazyka BASIC, nazvanú Microsoft BASIC, predávať aj iným firmám. Komerčný úspech tohto produktu bol základom ich ďalšieho rozvoja. V treťom ročníku sa preto Gates rozhodol školu opustiť a venovať sa podnikaniu. Kľúčový prielom prišiel na konci 70. rokov, v období keď sa spoločnosť IBM chystala na vstup na trh osobných počítačov sa svojim IBM PC (uvedeným v roku 1981). Vtedy sa Gatesovi podarilo firme IBM predať licenciu na operačný systém, ktorý kúpil od miestneho výrobcu počítačov. Operačný systém MS-DOS sa neskôr stal de facto štandardom v oblasti osobných počítačov a partnerstvo s IBM, skončené až nezhodami pri vývoji operačného systému OS/2, vynieslo Microsoftu vedúce postavenie na trhu počítačového softvéru.

Ako tvorca obchodnej stratégie Microsoftu bol Gates úspešný v rozšírení firemného záberu. V mnohých častiach trhu sa Microsoftu podarilo vypracovať do pozície jednotky a na tejto pozícii sa pevne udržať. Niektoré postupy Microsoftu a jeho vedenia však vzbudili kontroverzné reakcie či podozrenia z porušenia zákonov, v niektorých prípadoch dokonca aj súdy ich jednanie ohodnotili ako nezákonné. Žije s rodinou na Mapleton Drive v Beverly Hills.

1. januára 1994 sa Gates oženil s Melindou Frenchovou. Majú spolu tri deti (Jennifer Katharine Gatesová narodená 26. apríla 1996, Rory John Gates narodený 23. mája 1999 a Phoebe Adele Gatesová narodená 14. septembra 2002). Bývajú v obrovskom dome na kopci pri Washingtonskom jazere. Tento dom je postavený „pre 21. storočie“, je v ňom nainštalované veľké množstvo elektronických systémov.

V roku 2000 sa Gates vzdal funkcie generálneho riaditeľa v prospech svojho dlhoročného priateľa Steva Ballmera a sám prevzal novovytvorenú pozíciu „hlavného softwarového architekta“. V roku 2006 oznámil, že v priebehu nasledujúcich dvoch rokov opustí všetky manažérske funkcie vo firme a od júla 2008 sa chce venovať iba svojej nadácii, v Microsofte bude fungovať iba ako predseda správnej rady a poradca.

Nadácia Billa a Melindy Gatesovcov 
Spolu so ženou založil Gates charitatívnu organizáciu Nadácia Billa a Melindy Gatesovcov. Nadácia rozdeľuje peniaze na univerzitné štipendiá pre zástupcov menšín, prevenciu AIDS, boj s chorobami, ktoré ohrozujú hlavne krajiny tretieho sveta a na ďalšie charitatívne účely. Nakoľko Svetová zdravotnícka organizácia (WHO) sa viac zamerala na financovanie iných projektov, v súčasnej dobe financuje Gatesova nadácia 90% celého projektu boja proti detskej obrne. V júni 1999 darovali Gatesovci tejto nadácii 5 miliárd dolárov, čo je historicky absolútne najväčší jednorazový dar od žijúcej osoby.

Gates daroval viac ako 100 miliónov dolárov na pomoc deťom postihnutým AIDS. 26. januára 2005 oznámila nadácia, že darovala ďalších 750 miliónov dolárov medzinárodnému Fondu pre vakcíny, ktorý bojuje s chorobami ako sú napríklad: čierny kašeľ, osýpky, detská obrna a žltá zimnica. V roku 2005 bol Gates spolu so svojou manželkou a spevákom Bonom (U2) vyhlásený časopisom Time za osobnosť roka.

Majetok Billa Gatesa 
Bill Gates sa dlhodobo vyskytuje v zozname najbohatších ľudí sveta. Podľa časopisu Forbes a jeho zoznamu nazvaného „Najbohatší ľudia sveta“ bol majetok Billa Gatesa:
 1996 – 18,5 miliárd dolárov, 1. miesto
 1997 – 36,4 miliárd dolárov, 2. miesto
 1998 – 51,0 miliárd dolárov, 1. miesto
 1999 – 90,0 miliárd dolárov, 1. miesto
 2000 – 60,0 miliárd dolárov, 1. miesto
 2001 – 58,7 miliárd dolárov, 1. miesto
 2002 – 52,8 miliárd dolárov, 1. miesto
 2003 – 40,7 miliárd dolárov, 1. miesto
 2004 – 46,6 miliárd dolárov, 1. miesto
 2005 – 46,5 miliárd dolárov, 1. miesto
 2006 – 50,0 miliárd dolárov, 1. miesto
 2007 – 56,0 miliárd dolárov, 1. miesto
 2008 – 58,0 miliárd dolárov, 3. miesto 
 2009 – 40,0 miliárd dolárov, 1. miesto
 2010 – 53,0 miliárd dolárov, 2. miesto
 2011 – 56,0 miliárd dolárov, 2. miesto
 2012 – 66,0 miliárd dolárov, 1. miesto
 2013 – 67,0 miliárd dolárov, 2. miesto
 2014 – 76,0 miliárd dolárov, 1. miesto
 2015 – 79,2 miliárd dolárov, 1. miesto
 2018 – 92,9 miliárd dolárov, 2. miesto
 2019 – 125,8 miliárd dolárov, 1 miesto

Zaujímavosti 
 V roku 1994 kúpil Gates Leicesterský kódex, zbierku prác Leonarda da Vinci. V súčasnosti je tento kódex zapožičaný v Seattleskom múzeu umenia.
 Podľa časopisu Forbes venoval Gates sponzorský dar pre volebnú kampaň George W. Busha vo voľbách roku 2004.
 Bill Gates bol účastníkom majstrovstiev sveta mix párov v bridži.

Knihy Billa Gatesa 
 The Road Ahead, 1996, ISBN 0-14-026040-4,
  :česky: Informační dálnice, ISBN 80-85943-28-X.
 Business @ The Speed of Thought, 1999, ISBN 0-446-67596-2,
  :česky: Byznys rychlostí myšlenky, ISBN 80-85943-97-2.

Referencie

Iné projekty 

Podnikatelia USA
Programátori USA
Hráči bridžu USA
Miliardári USA
Microsoft
Filantropi
Osobnosti roka časopisu Time
Osobnosti USA anglického pôvodu
Osobnosti USA nemeckého pôvodu
Osobnosti USA škótskeho pôvodu
Nositelia Presidential Medal of Freedom
Držitelia čestných doktorátov
Členovia American Academy of Arts and Sciences
Absolventi Harvard University
Osobnosti zo Seattlu